Ross Brawn

Ross Brawn (født 23. november 1954 i Manchester i England) er en britisk motorsportsingeniør. Han er siden 2010 teamsjef i Formel 1-teamet Mercedes GP. Han er fra 2017 ansatt som administrerende direktør i Formel 1 organisasjonen.

Han har tidligere arbeidet for mange F1-team, blant annet som teknisk direktør for Benetton Formula og Scuderia Ferrari. Han tok et sabbatsår fra sporten i 2007 men vendte tilbake til F1 for 2008-sesongen som teamsjef for Honda Racing F1. Da Honda på slutten av 2008 annonserte at de ville trekke seg fra F1 kjøpte Ross Brawn teamet, som i 2009-sesongen konkurrerte under navnet Brawn GP og vant både fører- og konstruktørmesterskapet. Etter sesongen solgte Brawn teamet sitt til Mercedes-Benz, og ble selv med videre som teamsjef i Mercedes GP.

Han er fra 2017 ansatt som administrerende direktør i Formel 1 organisasjonen.

Ross Brawn bor i landsbyen Stoke Row ved Henley-on-Thames i Oxfordshire. I 2006 mottok han en æresdoktorgrad i ingeniørkunst fra Brunel University for sine prestasjoner innen motorsport.

Karriere 
Brawn gikk på skole i Reading i Berkshire. Tidlig på 1970-tallet ble han opptatt som lærling ved United Kingdom Atomic Energy Authority ved forsknings- og utviklingsanlegget i Harwell i Oxfordshire, hvor han studerte instrumentering. 

Hans karriere innen motorsport begynte i 1976 da han begynte hos March Engineering i byen Bicester som operatør av en fresemaskin. Like etterpå begynte han som mekaniker i Formel 3-teamet til March. Brawn ble i 1978 ansatt av Sir Frank Williams som maskintekniker for det nystartede Formel 1-teamet Williams. Han steg raskt i gradene og arbeidet i forsknings- og utviklingsavdelingen og som aerodynamiker i teamets vindtunnel.

Etter kortere perioder i de nå nedlagte F1-teamene Haas Lola og Arrows ble han i 1989 ansatt i Jaguar, etter at de hadde merket seg hans prestasjoner. Han begynte i divisjonen for sportsbilracing, og brakte med seg så mye F1-teknologisk erfaring som han kunne, og lyktes i å designe Jaguar XJR-14-bilene som vant verdensmesterskapet for sportsbilracing i 1991.

Benetton 
Senere i 1991 vendte Brawn tilbake til Formel 1 som teknisk direktør for Benetton-teamet, og bidro til lagets to førermesterskap i 1994 og 1995 med Michael Schumacher, og konstruktørmesterskapet i 1995. Brawn ble av store deler av spesialistpressen tillagt stor betydning for disse mesterskapsseirene, spesielt med henblikk på utarbeiding av løpsstrategier.

Ferrari 

På slutten av 1996-sesongen fulgte Ross Brawn etter Schumacher over til Ferraris F1-team, på slutten av Schumachers første år der. Igjen ble han berømt for sine løpsstrategier etter hvert som teamet begynte å kjempe om mesterskap igjen fra 1997, tross overlegenheten til Williams-bilene det året og McLarens biler fra 1998 og framover. Etter disse årene med «gjenoppbygging», bidro han som Ferraris tekniske direktør til at Ferrari vant tilbake heder da laget tok konstruktørmesterskapet i , det første av seks titler på rad, og Schumacher tok fem førermesterskap på rad, fra  til . Brawns bidrag til denne seiersrekken uten sidestykke har gjort at mange regner han som et vitalt medlem av Ferraris «dream team», sammen med Schumacher, teamsjefen Jean Todt og sjefsdesigneren Rory Byrne. I  fant Ferrari aldri helt formen, og måtte se at titlene gikk til Renault og Fernando Alonso. I  hadde Ferrari en dårlig start på sesongen, men hadde helt klart den raskeste bilen på slutten av sesongen.

26. oktober 2006 annonserte Ferrari at Brawn skulle forlate teamet. Det ble antatt at han ville ta et sabbatsår slik at andre medlemmer av Ferraris tekniske avdelinger kunne rykke opp innen teamet.

Honda 
Mot slutten av 2007 ble det rapportert at Brawn skulle begynne i Red Bull, som en del av en pakke som forsøkte å lokke den dobbelte verdensmesteren Fernando Alonso over til teamet, men i november 2007 ble det annonsert at han i stedet skulle begynne i Honda F1 som teknisk direktør. 12. november 2007 ble Brawn offisielt annonsert som den nye teamsjefen i Honda F1.

Da det på slutten av 2008 ble annonsert at Honda skulle trekke seg fra Formel 1 var Brawn i praksis ute av sporten med mindre en kjøper kunne finnes raskt. Dette var uheldig for Brawn ettersom han trodde at teamet hadde en «løpsvinnende bil» for 2009.

Brawn GP 

Den 5. mars 2009 fullførte Brawn et 100% oppkjøp av Honda F1 og annonserte at de ville starte i 2009-mesterskapet under det nye navnet Brawn GP.

Mange aspekter ved Honda F1 ble beholdt under det nye eierskapet, inkludert de to erfarne førerne Rubens Barrichello og Jenson Button. Brawn GP valgte å kjøpe motorene for 2009-sesongen fra Mercedes-Benz. I det første løpet i 2009 i Australia kvalifiserte Button seg i pole position med Barrichello på andreplass, og de fullførte løpet på samme plasseringer.  Per 23. august 2009 er det kjørt 11 Grand Prix-løp, og Jenson Button har vunnet 6 av dem mens teamet har klart dobbeltseire i 3 løp, og Brawn GP leder konstruktørmesterskapet med 6 løp igjen å kjøre.

Brawn-teamet fikk et finansielt løft like før Australias GP da Virgin Group-sjefen Richard Branson kunngjorde at han ville være sponsor for teamet. Teamet har nå også en annen sponsor, det sveitsiske meglerfirmaet MIG Investments.

Referanser

Eksterne lenker 
 Profil  - fra Brawn GPs offisielle nettsted

Teamsjefer i Formel 1
Personer fra Manchester